दिन में बाइक की लाइट ऑन दिखे तो टोकिए मत!
दिन के समय अगर कोई दोपहिया वाहन चालक अपनी गाड़ी की हेड लाइट जलाते हुए चलाए तो उसे आजू-बाजू चलने वाले लोग जरूर टोकते हैं। लेकिन अब लोगों को अपनी ये आदत बदलना होगी। क्योंकि केंद्रीय सड़क एवं परिवहन मंत्रालय द्वारा जारी नए निर्देशों के अनुसार जो भी नया टू-व्हीलर मैन्युफैक्चर होगा, उसमें हैडलाइट को जलाने या बंद करने का स्विच ही नहीं होगा।
शहर के कुछ ऑटोमोबाइल्स शो-रूम में ये वाहन आ भी चुके हैं। जानकारी के अनुसार टू-व्हीलर्स में ये नया मोडिफिकेशन सड़क एवं परिवहन मंत्रालय की गाइड लाइन पर लागू किया गया है। इस नए सिस्टम को एएचओ (ऑटोमेटिक हैडलैंप ऑन) नाम दिया गया है। ये नियम 1 अप्रैल 2017 से पूरी तरह से लागू हो जाएगा।
गाड़ी में चाहकर भी नहीं लगवा सकेंगे स्विच
बाइक व स्कूटर्स में ये मोडिफिकेशन शुरू हाे गया है। हीरो होंडा शो रूम के संचालक मुकेश जैन के अनुसार शहर में अलग-अलग कंपनी की बाइक व स्कूटर्स इस मोडिफिकेशन के साथ बिकने आ चुके हैं। कंपनी द्वारा बताई गई तकनीकी जानकारी के अनुसार हैड लाइट में इंस्टॉल किये गए बल्ब के फ्लामेंट में सुधार किया गया है। इसलिए लगातार ऑन रहने व रेस लेने पर ये फ्यूज नहीं होगा। इसके अलावा अगर कोई व्यक्ति अपनी बाइक में ऑन-आॅफ स्विच लगवाना चाहेगा तो भी वह इंस्टॉल नहीं करवा सकेगा क्योंकि ऐसा करने पर बाइक की वायरिंग शार्ट हो सकती है।
कोहरे और शाम के समय होने वाले एक्सीडेंट रोके जा सकेंगे
एएचओ के इंस्टॉलेशन का नियम कोहरे एवं शाम के समय होने वाले एक्सीडेंट को रोकने के लिए बनाया गया है। एएचओ बैटरी कनेक्टेड नहीं होकर सीधा इंजिन से जुड़ा रहेगा। यानी जैसे ही स्कूटर या बाइक को स्टार्ट करेंगे, हैडलाइट ऑन हो जाएगी। ये तभी बंद होगी जब इंजिन बंद होगा। गाड़ियों में बैटरी पहले की तरह आएंगी। लेकिन इनका उपयोग केवल इंडिकेटर, हॉर्न एवं र्स्टाटिंग में किया जाएगा। इस नियम को लागू करने से पहले सड़क एवं परिवहन मंत्रालय ने एक कमेटी गठित की थी। सुप्रीम कोर्ट ने भी इस कमेटी की अनुशंसाओं से सहमति जताई। इसके बाद से देश के सभी टू-व्हीलर्स निर्माता कंपनियों को निर्देश दिए गए कि वे अपना पुराना स्टॉक खत्म होने के साथ ही गाड़ियों में एएचओ सिस्टम इंस्टॉल करें। एएचओ से टू-व्हीलर्स से होने वाले हादसों पर विराम लगेगा शहर में अभी सभी कंपनियों के करीब 10 हजार से ज्यादा टू-व्हील दौड़ते हैं।
hin_Deva hin_Deva hin_Deva hin_Deva hin_Deva hin_Deva hin_Deva